Na osnovu Politike o saradnji sa iseljeništvom („Službeni glasnik BiH“, broj 38/17) i Odluke o usvajanju Pravila za prenos znanja, vještina i iskustva iz iseljeništva u institucije i javne ustanove u Bosni i Hercegovini broj 09-02-2-667-5/23 od 19.7.2023. godine, Ministarstvo za ljudska prava i izbjeglice Bosne i Hercegovine objavljuje

**JAVNI POZIV**

**za izražavanje interesa stručnjaka iz iseljeništva iz Bosne i Hercegovine za učešće u programu Prenosa znanja, vještina i iskustva iz iseljeništva u Bosnu i Hercegovinu**

Cilj Javnog poziva za izražavanje interesa je odabir stručnjaka iz iseljeništva iz Bosne i Hercegovine koji bi, u svojstvu stručnjaka na prenosu znanja, prenijeli svoja znanja, vještine i iskustva u okviru programa Prenosa znanja, vještina i iskustva iz iseljeništva u Bosnu i Hercegovinu (u daljnjem tekstu: program Prenosa znanja) Ministarstva za ljudska prava i izbjeglice Bosne i Hercegovine (u daljnjem tekstu: Ministarstvo), a sve u cilju doprinosa institucionalizaciji prenosa znanja iz iseljeništva u Bosnu i Hercegovinu i uvezivanja naučnog i stručnog iseljeništva sa relevantnim institucijama i javnim ustanovama u Bosni i Hercegovini.

Ministarstvo će, u okviru svojih nadležnosti za iseljeništvo, u narednom periodu realizirati program Prenosa znanja kojim je predviđen kratkoročni angažman stručnjaka iz iseljeništva u institucijama i javnim ustanovama u Bosni i Hercegovini koje izraze takav interes. Period angažmana stručnjaka iz iseljeništva može trajati od najmanje 5 do najviše 15 radnih dana.

Program Prenosa znanja je namijenjen svim institucijama i javnim ustanovama, na svim nivoima vlasti, na cijeloj teritoriji Bosne i Hercegovine.

Zainteresirani stručnjaci iz iseljeništva izrazit će svoj interes na način da popune *Prijavni obrazac za stručnjake iz iseljeništva za kratkoročni angažman u institucijama / javnim ustanovama u Bosni i Hercegovini* (Aneks I) i dostave ga elektronskim putem Ministarstvu za ljudska prava i izbjeglice na adresu: vladimir.kek@mhrr.gov.ba ili selma.cvorak@mhrr.gov.ba. Jasan, detaljan i koncizan opis ponuđenog angažmana i profil stručnjaka, koji se unose u Prijavni obrazac, je važan za pronalazak odgovarajuće institucije prijema u Bosni i Hercegovini, kao i uspješnost kompletnog angažmana.

Po prijemu prijava, Ministarstvo će izvršiti spajanje prijavljenih stručnjaka iz iseljeništva i institucija/ustanova u Bosni i Hercegovini i ugovoriti realizaciju prenosa znanja.

Stručnjak na prenosu znanja se angažira na volonterskoj osnovi, bez naknade za svoj rad, uz osigurane troškove prevoza, smještaja i dnevnica koje snosi Ministarstvo. Institucija prijema nema nikakve finansijske obaveze prema angažiranom stručnjaku.

Ministarstvo sa stručnjakom potpisuje ugovor o saradnji u postupku Prenosa znanja, vještina i iskustva iz iseljeništva u Bosnu i Hercegovinu.

Javni poziv ostaje otvoren do kraja kalendarske 2023. godine.

Sastavni dio Javnog poziva su:

* Prijavni obrazac za stručnjake iz iseljeništva za kratkoročni angažmana u institucijama / javnim ustanovama u Bosni i Hercegovini (Aneks I);
* Pravila za prenos znanja, vještina i iskustva iz iseljeništva u institucije i javne ustanove u Bosni i Hercegovini i Odluka o usvajanju.